Diari Oficial de la Generalitat Valenciana


Sumari del DOGV 5694, del 02-02-2008 (2008/1241)

DECRET 12/2008, d'1 de febrer, del Consell, pel qual es crea l'Orde de Jaume I el Conqueridor.
----------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/02/01/12/dof/vci/html**

### Dades del document

Número de DOGV
:   5694

Data del DOGV
:   02-02-2008

Secció del DOGV
:   I. DISPOSICIONS GENERALS

Número del document
:   2008/1241


Data del document
:   01-02-2008

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * distinció honorífica
    * legislació

DECRET 12/2008, d'1 de febrer, del Consell, pel qual es crea l'Orde de Jaume I el Conqueridor. [2008/1241]
Una de les funcions que han d'assumir les institucions públiques és la d'expressar el reconeixement de tota la societat a aquelles persones i entitats l'activitat de les quals destaque per la seua trajectòria i prestigi, per la seua aportació al progrés i benestar de la comunitat, així com per la dignificació i difusió dels valors, símbols i patrimoni de la Comunitat Valenciana.
Este reconeixement s'ha realitzat per mitjà de les Altes Distincions de la Generalitat i les Distincions al Mèrit Cultural, entre altres premis i guardons que concedix la Generalitat.
No obstant això, és convenient adaptar el sistema de reconeixements de la Generalitat a les noves realitats socials d'una Comunitat dinàmica i en permanent progrés com la Valenciana. La creació de l'Orde de Jaume I el Conqueridor, amb els seus distints graus, permet honrar els mèrits excepcionals dels ciutadans valencians en camps de l'activitat humana que fins al moment no havien sigut adequadament reconeguts. Així mateix es dóna un adequat tractament a la concessió d'honors als qui no tinguen la condició política de valencians, ja siga per raons de cortesia o reciprocitat, ja siga per concórrer en ells mèrits dignes de distinció.
L'evocació del rei fundador del Regne de València Jaume I, el DCCC aniversari del qual se celebrarà durant 2008, és més que justificada per a denominar este orde.
Per tot això, a proposta del president de la Generalitat i amb la deliberació prèvia del Consell, en la reunió del dia 1 de febrer de 2008,
DECRETE
Article 1. Objecte
Es constituïx l'Orde de Jaume I el Conqueridor, per a distingir aquelles persones físiques o jurídiques que, pels seus mèrits, s'hagen destacat en els àmbits cultural, professional, econòmic, cívic o social, o pels seus servicis al desenvolupament i progrés de la Comunitat Valenciana, a la recuperació i dignificació de la seua cultura, identitat i símbols, i a la difusió dels valors autòctons del poble valencià.
Article 2. Presidència de l'orde
El president de la Generalitat serà president de l'Orde de Jaume I el Conqueridor.
Tots els títols dels diferents graus de l'orde portaran la seua firma.
Article 3. Secretaria de l'orde
La Secretaria de l'orde correspondrà al membre del Consell que tinga atribuïdes les funcions de Secretaria del dit òrgan.
Li correspondrà la tramitació de totes les propostes de concessió dels graus de l'orde, la custòdia del llibre-registre de l'orde i l'expedició dels seus títols acreditatius. Així mateix, serà responsable de la tramitació dels procediments de separació a què es referix l'article 11 del present decret.
Article 4. Graus
L'Orde de Jaume I el Conqueridor constarà dels graus següents:
a) Gran Creu i Creu, que podran ser concedides a persones físiques que hagen nascut en la Comunitat Valenciana o que, en el moment de la concessió, tinguen la condició política de valencians.
b) Creu d'Honor, que podrà ser concedida a persones físiques no compreses en l'apartat anterior.
c) Placa, que podrà ser concedida a persones jurídiques, entitats i col·lectius.
Article 5. Restricció de les concessions
Amb l'objecte de prestigiar les concessions de l'orde, de manera que l'ingrés en este constituïsca una ocasió extraordinària que premie els mèrits indicats en l'article 1, la Secretaria de l'orde vetlarà perquè cada una d'aquelles estiga justificada com cal.
No podrà concedir-se la distinció a títol pòstum, excepte en aquells casos en què la defunció haguera tingut lloc l'any immediatament anterior al moment d'aprovació de la concessió pel Consell o pel president de la Generalitat.
Article 6. Concessió
La concessió dels graus de Gran Creu, Creu d'Honor i Placa d'este orde correspondrà al Consell, a proposta del president de la Generalitat.
La concessió de grau de Creu es farà per decret del president de la Generalitat, per iniciativa pròpia.
Article 7. Lliurament de la insígnia
El lliurament de la Gran Creu tindrà lloc en acte públic solemne.
Amb la insígnia de l'Orde, als beneficiaris se'ls farà lliurament del títol acreditatiu, que estarà firmat pel president de l'orde i en què el secretari de l'orde farà constar el grau concedit i els mèrits que concorren en el condecorat.
Article 8. Descripció de la insígnia
Les insígnies corresponents als distints graus d'este orde s'ajustaran als models que figuren com a annex del present decret, que responen a la següent descripció:
A) Gran Creu:
Consistirà en una placa de metall daurat, de 60 mil·límetres de diàmetre, formada per quatre braços iguals amb huit puntes i simètrics, la part central o flama de la qual serà d'esmalt carmesí i les vores esmaltades en daurat. Com a exerg, un cercle de metall daurat de 15 mil·límetres de diàmetre en el centre del qual portarà gravat l'emblema de la Generalitat. En la vora del cercle, una cinta d'esmalt blanc de 3 mil·límetres portarà gravada en lletres daurades la llegenda «ORDE DE JAUME I EL CONQUERIDOR en el semicercle superior i «GENERALITAT» en el semicercle inferior.
Esta Gran Creu s'usarà penjant d'una cinta de 30 mil·límetres d'ample, de color blanc amb la creu de Sant Jordi en roig i subjecta a un passador-sivella, de metall daurat, en el costat esquerre del pit.
Facultativament, les senyores podran usar esta insígnia amb la grandària reduïda a 40 mil·límetres de diàmetre i sostenir-la d'un llaç doble amb caigudes, de color blanc amb franja central en roig. En este cas, la insígnia serà portada, a manera de passador, sobre el costat esquerre del pit.
B) Creu:
Consistirà en una placa de metall daurat, de 60 mil·límetres de diàmetre, formada per quatre braços iguals amb huit puntes i simètrics, la part central o la flama de la qual serà d'esmalt blau celeste i les vores esmaltades en daurat. Com a exerg, un cercle de metall daurat de 15 mil·límetres de diàmetre en el centre del qual portarà gravat l'emblema de la Generalitat. En la vora del cercle una cinta d'esmalt blanc de 3 mil·límetres portarà gravada en lletres daurades la llegenda «ORDE DE JAUME I EL CONQUERIDOR» en el semicercle superior i «GENERALITAT» en el semicercle inferior.
Esta Creu s'usarà segons el que es disposa per a la Gran Creu.
C) Creu d'Honor:
Consistirà en una placa de metall platejat, de 60 mil·límetres de diàmetre, formada per quatre braços iguals amb huit puntes i simètrics, la part central o flama de la qual serà d'esmalt blau celeste i les vores esmaltades en blanc. Com a exerg, un cercle de metall platejat de 15 mil·límetres de diàmetres en el centre del qual portarà gravat l'emblema de la Generalitat. En la vora del cercle una cinta d'esmalt blanc de 3 mil·límetres portarà gravada en lletres platejades la llegenda «ORDE DE JAUME I EL CONQUERIDOR» en el semicercle superior i «GENERALITAT» en el semicercle inferior.
Esta Creu d'Honor s'usarà segons el que es disposa per a la Gran Creu.
D) Placa:
Consistirà en una placa de metall daurat, sobre peanya de fusta, de 30 centímetres per 20 centímetres. En la part superior central figurarà la insígnia corresponent a l'orde, de 40 mil·límetres de diàmetre, i a sota la llegenda «ORDE DE JAUME I EL CONQUERIDOR».
En el centre de la placa estarà gravat el nom de la institució condecorada i, al peu, la data de la concessió.
E) Miniatures de les diverses insígnies:
Les insígnies de l'orde podran dur-se en miniatura de trau o que pengen d'una cinta, d'acord, sempre, amb el grau corresponent. Esta cinta serà de color blanc, amb una franja central en roig.
Article 9. Tractament dels membres de l'orde
Els membres de l'orde tindran els tractaments següents:
a) Gran Creu: Excel·lent Senyor o Excel·lent Senyora.
b) Creu i Creu d'Honor: Il·lustre Senyor o Il·lustre Senyora.
Els condecorats amb la Gran Creu de l'orde tindran dret a ocupar un lloc preferent en aquells actes que organitze la Generalitat, segons s'establisca en la normativa reguladora de les precedències en la Comunitat Valenciana.
La concessió dels graus de l'orde té caràcter exclusivament honorífic i no té cap efecte econòmic.
Article 10. Llibre-registre de l'orde
Es crea el Llibre-registre de l'Orde de Jaume I el Conqueridor, en què s'inscriuran els distints graus atorgats, així com els seus beneficiaris, l'acte en la virtut del qual s'atorgue la condecoració i la seua data, la publicació de l'acte esmentat en el Diari Oficial de la Comunitat Valenciana, si és el cas, la data de l'acte solemne de lliurament de la condecoració i totes aquelles dades que es considere oportú reflectir.
El llibre serà custodiat i administrat pel secretari de l'orde.
De les dades referents a graus continguts en el Llibre-registre de l'Orde de Jaume I el Conqueridor es traslladarà còpia al Llibre-registre d'Honors i Distincions de la Generalitat, en els termes que s'establisca.
Article 11. Separació de l'orde
Qualsevol persona condecorada amb qualsevol grau de l'orde podrà ser separada d'este i privada del seu títol i honors i privilegis inherents quan s'acrediten fets que posen de manifest la conducta poc honorable, pública o privada, del condecorat, o quan la conducta pública d'este siga manifestament contrària a la Comunitat Valenciana, als principis proclamats per l'Estatut d'Autonomia, o de menyspreu als mèrits que en el seu dia van ser causa del seu atorgament.
La separació es portarà a terme, en tot cas, amb audiència prèvia de la persona interessada.
DISPOSICIONS ADDICIONALS
Primera
A les persones físiques que hagen sigut distingides amb l'Alta Distinció de la Generalitat se'ls lliurarà la Gran Creu de l'orde, tenint en compte el que disposa el paràgraf segon de l'article 5 del present decret.
A les persones jurídiques, entitats i col·lectius que hagen sigut distingits amb l'Alta Distinció de la Generalitat se'ls lliurarà la Placa de l'orde.
Segona
La concessió a persones físiques de l'Alta Distinció de la Generalitat comportarà la de la Gran Creu de l'orde o, en el cas de persones jurídiques, la de la Placa de l'orde.
DISPOSICIONS FINALS
Primera
S'autoritza el conseller de Presidència per a dictar les disposicions de desplegament del present decret.
Segona
El present decret entrarà en vigor el mateix dia que es publique en el Diari Oficial de la Comunitat Valenciana.
València, 1 de febrer de 2008
El president de la Generalitat,
FRANCISCO CAMPS ORTIZ


Còpia Permalink ELI